**Ziņojums**

**“Par minimālās darba algas situāciju 2023.gadā”**

Rīgā, 2023

**Saturs**

[1. Minimālās darba algas būtība 3](#_Toc148720946)

[2. Minimālās darba algas regulējums 3](#_Toc148720947)

[2.1. Sociālās aizsardzības un darba tirgus politikas pamatnostādnes 2021.-2027. gadam 3](#_Toc148720948)

[2.2. Darba likums un MK regulējums 3](#_Toc148720949)

[2.3. Darba koplīgumi 4](#_Toc148720950)

[2.4. Direktīva par minimālajām algām Eiropas Savienībā 5](#_Toc148720951)

[3. Minimālā darba alga Baltijas valstīs un ES 6](#_Toc148720952)

[3.1. Minimālā darba alga Baltijas valstīs 6](#_Toc148720953)

[3.2. Minimālā darba alga ES valstīs 7](#_Toc148720954)

[4. Minimālās algas saņēmēju skaits 8](#_Toc148720955)

[5. Minimālā darba alga salīdzinājumā ar vidējo algu 9](#_Toc148720956)

[6. Minimālā alga un reģistrētais bezdarbs 11](#_Toc148720957)

[7. Ekonomikas attīstības tendences (EM informācija) 12](#_Toc148720958)

[8. Makroekonomiskās prognozes 15](#_Toc148720959)

[8.1. Darba samaksas rādītāju prognozes 15](#_Toc148720960)

[8.2. Inflācijas prognozes 16](#_Toc148720961)

[8.3. Makroekonomisko rādītāju prognozes 17](#_Toc148720962)

[8.4. Latvijas Bankas vērtējums 17](#_Toc148720963)

[8.5. Ietekme uz valsts un pašvaldību budžetiem 18](#_Toc148720964)

[9. Minimāla alga un ienākumi mājsaimniecībām 19](#_Toc148720965)

[10. Kopsavilkums un secinājumi 21](#_Toc148720966)

[Noderīgas saites: 22](#_Toc148720967)

# 1. Minimālās darba algas būtība

Minimālā alga ir paredzēta kā aizsargmehānisms vienkāršo profesiju veicējiem, nosakot zemāko algu, kuru darba devējs var maksāt par darbu. Minimālās algas paaugstināšana veicina mājsaimniecību ienākumu pieaugumu un vienlaikus var motivēt lielāku iesaisti darba tirgū, kā arī ražīguma pieaugumu tautsaimniecībā. Vienlaikus minimālā alga ir viens no instrumentiem strādājošo nabadzības mazināšanai.

Minimālās algas paaugstināšana var veicināt algu pieaugumu arī citos algu līmeņos. Taču jāņem vērā, ka minimālās algas izmaiņas var radīt algu skalu saspiestību, piemēram, situācijās, kad minimālo algu sāk saņemt arī kvalificētāki darbinieki, tādējādi mazinot prasmju un izglītības nozīmi un nelabvēlīgi ietekmējot ražīgumu. Minimālajai algai var būt arī specifiska ietekme uz konkurētspēju un darba tirgu nozarēs un reģionos atkarībā no tā, kāds ir minimālās algas saņēmēju īpatsvars.

# 2. Minimālās darba algas regulējums

## 2.1. Sociālās aizsardzības un darba tirgus politikas pamatnostādnes 2021.-2027. gadam

Saskaņā ar Ministru kabineta 2021.gada 1.septembra rīkojumu Nr. 616 ir apstiprinātas “Sociālās aizsardzības un darba tirgus politikas pamatnostādnes 2021.-2027. gadam”, kuru 3.rīcības virziena “Iekļaujošs darba tirgus ikvienam un kvalitatīvas darba vietas, atbalstot ilgtermiņa līdzdalību darba tirgū” ietvaros ir paredzēts uzdevums Nr.3.4. “Nodrošināt minimālās darba algas regulāru pārskatīšanu”.

## 2.2. Darba likums un MK regulējums

Latvijā kopumā pastāv decentralizēta algu noteikšanas sistēma un viens minimālās algas līmenis, kas ir saistošs visiem darba devējiem. Saskaņā ar Darba likuma 61.pantu minimālā darba alga nedrīkst būt mazāka par valsts noteikto minimumu. Minimālās mēneša darba algas noteikšanas un pārskatīšanas kārtību nosaka Ministru kabinets. Tāpat Ministru kabinets nosaka minimālās mēneša darba algas apmēru normālā darba laika ietvaros, kā arī minimālās stundas tarifa likmes aprēķināšanu.

Minimālā algair noteikta Ministru kabineta 2015.gada 24.novembra noteikumos Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”.

Minimālās mēneša darba algas noteikšanas un pārskatīšanas sistēmu regulē Ministru kabineta 2016.gada 18.augusta noteikumi Nr.563 “Minimālās mēneša darba algas noteikšanas un pārskatīšanas kārtība” (turpmāk – noteikumi Nr.563). Regulējums nosaka, ka Labklājības ministrija (turpmāk – LM) kopīgi ar Finanšu ministriju (turpmāk – FM) un Ekonomikas ministriju (turpmāk - EM) katru gadu izvērtē ekonomisko situāciju valstī un izstrādā priekšlikumu (ziņojumu) par minimālās mēneša darba algas apmēru nākamajā gadā, ņemot vērā virkni rādītāju, kas noteikti noteikumos Nr.563.

Tāpat regulējums nosaka, ka minimālās mēneša darba algas noteikšanā tiek iesaistīti sociālie partneri – Latvijas Darba devēju konfederācija (turpmāk – LDDK) un Latvijas Brīvo arodbiedrību savienība (turpmāk – LBAS) Nacionālajā trīspusējās sadarbības padomē (turpmāk - NTSP), kas koordinē un organizē trīspusējo sociālo dialogu starp darba devēju organizācijām, valsts institūcijām un arodbiedrībām, lai saskaņotu intereses sociālajos un ekonomiskajos jautājumos. Pēc izskatīšanas NTSP Ministru kabinets pieņem lēmumu par minimālās mēneša darba algas apmēru nākamajam gadam.

Sākotnējo priekšlikumu par minimālās algas apmēra saglabāšanu vai paaugstināšanu nākamajam gadam un attiecīgo izmaiņu ieviešanas datumu LM ir jāiesniedz izskatīšanai NTSP Sociālās drošības apakšpadomes sēdē un pēc tam NTSP.

Ar grozījumiem Darba likumā, kas tika pieņemti 2022.gada 27.oktobrī un stājās spēkā 2022.gada 25.novembrī, tika noteikts, ka Ministru kabinets Darba likuma 61. panta otrajā daļā minētajos noteikumos nosaka to, ka minimālā mēneša darba alga normālā darba laika ietvaros no 2023.gada 1.janvāra nav mazāka par 620 eiro, savukārt no 2024.gada 1.janvāra nav mazāka par 700 eiro. Attiecīgi Ministru kabinets 2022.gada 13.decembrī apstiprināja grozījumus Ministru kabineta 2015.gada 24.novembra noteikumos Nr. 656 „Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”, nosakot, ka minimālā mēneša darba alga normālā darba laika ietvaros no 2023.gada 1.janvāra ir 620 eiro.

Diskusijas ar sociālajiem partneriem par minimālās darba algas paaugstināšanas iespējām, sākot ar 2023.gadu, notika NTSP sēdē 2022.gada 16.jūnijā, kā arī NTSP Sociālās drošības apakšpadomes sēdēs 2022.gada 20.aprīlī un 2022.gada 21.septembrī.

## 2.3. Darba koplīgumi

Satversmes 108.pants garantē strādājošo tiesības uz koplīgumu. Darba likums paredz tiesības noslēgt darba koplīgumus uzņēmumā, nozarē vai teritorijā, t.sk. vispārsaistošus koplīgumus nozarē jeb ģenerālvienošanās.

Darba koplīgumā puses vienojas par noteikumiem, kas regulē darba tiesisko attiecību saturu, it īpaši darba samaksas un darba aizsardzības organizāciju, darba tiesisko attiecību nodibināšanu un izbeigšanu, darbinieku kvalifikācijas paaugstināšanu, kā arī darba kārtības, darbinieku sociālās aizsardzības un citus ar darba tiesiskajām attiecībām saistītus jautājumus, un nosaka savstarpējās tiesības un pienākumus.

Darba koplīgumu uzņēmumā slēdz darba devējs un darbinieku arodbiedrība vai darbinieku pilnvaroti pārstāvji, ja darbinieki nav apvienojušies arodbiedrībā, savukārt koplīgumu nozares līmenī (ģenerālvienošanos) slēdz darba devējs, darba devēju grupa, darba devēju organizācija vai šādu organizāciju apvienība ar darbinieku arodbiedrību vai arodbiedrību apvienību, kura apvieno vislielāko strādājošo skaitu valstī, vai arodbiedrību, kas ietilpst apvienībā, kura apvieno vislielāko strādājošo skaitu valstī, ja ģenerālvienošanās pusēm ir atbilstošs pilnvarojums vai ja tiesības slēgt ģenerālvienošanos paredzētas šo apvienību (savienību) statūtos.

Noslēgtā darba devēju organizācijas vai darba devēju organizāciju apvienības ģenerālvienošanās ir saistoša šīs organizācijas vai organizāciju apvienības biedriem. Šis noteikums attiecas arī uz darba devēju organizācijas vai darba devēju organizāciju apvienības biedriem, ja attiecīgā darba devēju organizācija vai darba devēju organizāciju apvienība ir pievienojusies jau noslēgtajam darba koplīgumam nozarē vai teritorijā. Darba devēju organizācijas vai darba devēju organizāciju apvienības biedra vēlāka izstāšanās no darba devēju organizācijas vai darba devēju organizāciju apvienības neietekmē koplīguma spēku attiecībā uz šo darba devēju vai darba devēju organizācijas biedru.

Savukārt gadījumā, ja ģenerālvienošanos noslēgušie darba devēji, darba devēju grupa, darba devēju organizācija vai darba devēju organizāciju apvienība, tajā skaitā arī darba devēji, kas pievienojušies jau noslēgtajam darba koplīgumam nozarē vai teritorijā, kādā nozarē atbilstoši Centrālās statistikas pārvaldes datiem nodarbina vairāk nekā 50 procentus darbinieku vai viņu preču apgrozījums vai pakalpojumu apjoms ir vairāk nekā 50 procenti no nozares preču apgrozījuma vai pakalpojumu apjoma, tad ģenerālvienošanās ir saistoša visiem attiecīgās nozares darba devējiem un attiecas uz visiem darbiniekiem, kurus nodarbina šie darba devēji. Attiecībā uz minētajiem darba devējiem un darbiniekiem ģenerālvienošanās stājas spēkā ne agrāk kā triju mēnešu laikā no dienas, kad tā publicēta oficiālajā izdevumā "Latvijas Vēstnesis" un tajā nav noteikts cits — vēlāks spēkā stāšanās laiks. Ģenerālvienošanās oficiālajā izdevumā "Latvijas Vēstnesis" publicējama uz pušu kopīga pieteikuma pamata.

Pašreiz Latvijā ir noslēgtas trīs vispārsaistošas ģenerālvienošanās, kas ietver arī citu (augstāku) minimālās algas līmeni.

2019.gada 3.novembrī stājās spēkā ģenerālvienošanās, kas nosaka minimālo algu būvniecības nozarē strādājošajiem. Tā nosaka minimālo bruto algu 780 eiro apmērā un minimālo stundas tarifa likmi - 4,67 eiro visā būvniecības nozarē. Tā nosaka arī iespēju saņemt 5% piemaksu, ja nodarbinātais ir ieguvis profesijai atbilstošu izglītību, tādējādi garantējot 820 eiro minimālo algu. Ģenerālvienošanās attiecas uz visiem darba devējiem, kas saimniecisko darbību veic būvniecības nozarē, un visiem darbiniekiem, kurus nodarbina minētie darba devēji un kuri atbilst būvniecības nozares ģenerālvienošanās noteiktajām pazīmēm. Ģenerālvienošanos ir parakstījusi Latvijas Būvniecības nozares arodbiedrība un 313 būvuzņēmumi.

Ņemot vērā to, ka ar 2023.gada 1.janvāri pieauga minimālā alga, arī būvniecības nozares sociālajiem partneriem bija jāveic izmaiņas ģenerālvienošanā, vai arī gadījumā, ja grozījumi nav veikti, jāpieņem, ka ģenerālvienošanās zaudē spēku gadu pēc neatbilstības attiecībā uz minimālo darba algu vai stundas algas likmi iestāšanās dienas. Ģenerālvienošanās Pušu komiteja, kur ir pārstāvēti darba devēji un darba ņēmēji, 2023.gada septembrī vienojās par grozījumiem, kas paredz atalgojumu būvniecībā nodarbinātajiem palielināt līdz 930 eiro (bruto) vai minimālo stundas tarifa likmi līdz 5,57 eiro ar 2024.gada 1.janvāri, bet saglabāt līdzšinējo 780 eiro minimālo atalgojumu profesiju devītās pamatgrupas - vienkāršo profesiju - nodarbinātajiem īslaicīgi līdz 2024.gada 31.decembrim. Panāktā vienošanās nozīmē arī to, ka nozares koplīgums saglabājas spēkā un tā dalībnieki ir ieguvuši laiku, lai nākamajā gadā pārskatītu ģenerālvienošanās nosacījumus atbilstoši esošajai situācijai nozarē un ekonomikā. Koplīguma puses vienojās 2024.gadā izstrādāt jaunu ģenerālvienošanās minimālās algas aprēķina modeli, pārejot no sasaistes ar valstī noteikto minimālo algu uz būvniecības nozares vidējo atalgojumu.

2019.gada 17.decembrī tika parakstīta stikla šķiedras nozares ģenerālvienošanās. Tā nosaka, ka augstākās kvalifikācijas darbiniekiem paredzēta darba samaksa, kuras minimālais līmenis attiecībā pret 2019.gadā valstī noteikto minimālo darba algu ir 2,5 reizes lielāks, vidējās kvalifikācijas darbiniekiem – divas reizes lielāks, bet zemākās kvalifikācijas darbiniekiem - par 20% lielāks. Ģenerālvienošanās stājās spēkā sešu mēnešu laikā pēc tās publicēšanas “Latvijas Vēstnesī” (2019.gada 30.decembrī) un ir saistoša trīs gadus no tās stāšanās spēkā brīža.

Līdz 2024.gadam spēkā ir dzelzceļa nozares ģenerālvienošanās, kas ir saistoša visiem uzņēmumiem, kuru darbība ir saistīta ar dzelzceļu vai dzelzceļa transporta funkcionēšanu. Ģenerālvienošanās nosaka pušu minimālo saistību un garantiju apjomu, ko var papildināt darba koplīgumos, kuri noslēdzami starp darba devēju un arodbiedrību. Minimālās darba samaksas jautājums šajā ģenerālvienošanās netiek skarts.

Vienlaikus jānorāda, ka 2020.gada 16.martā Latvijas Sakaru nozares arodbiedrība un trīs darba devēju organizācijas (Latvijas Restorānu biedrība, Latvijas viesnīcu un restorānu asociācija un Latvijas Tirgotāju asociācija) ir parakstījušas ģenerālvienošanos viesmīlības sektorā, kas nav vispārsaistoša un kas paredz noteikt minimālo algu un sociālās garantijas nozarē strādājošajiem. Kā priekšnoteikumu, lai tā stātos spēkā, nozares izvirzīja priekšlikumus nodokļu politikas jomā, kas nav tikuši atbalstīti, līdz ar to šī ģenerālvienošanās nav stājusies spēkā.

## 2.4. Direktīva par minimālajām algām Eiropas Savienībā

Pieeja, kas nosaka regulāru minimālās mēneša darba algas paaugstināšanu, ir nostiprināta arī Eiropas Parlamenta un Padomes 2022.gada 19.oktobra direktīvā 2022/2041 par adekvātām minimālajām algām Eiropas Savienībā. Ņemot vērā direktīvā noteiktos principus, direktīvas pārņemšanas periodā (2 gadi) Latvijai savos tiesību aktos būs jānosaka minimālās algas noteikšanas procesā analizējamie rādītāji, kā arī atsauces vērtība minimālās algas apmēram, piemēram, kā noteikts procents no Centrālās statistikas pārvaldes aprēķinātās vidējās darba samaksas valstī. Vidējā alga valstī katru gadu pieaug, līdz ar to katru gadu tiktu paaugstināta arī minimālā mēneša darba alga un būtu zināma prognozējamība par minimālās mēneša darba algas pieaugumu.

Direktīva nosaka, ka ES dalībvalstis regulāri pārskata ar tiesību aktu noteikto minimālo algu, lai nodrošinātu tās adekvātumu. Vienlaikus direktīva paredz, ka minimālās algas noteikšanas un pārskatīšanas procesā var tikt ņemti vērā tādi kritēriji kā, piemēram, 60% no algas mediānas vai 50% no vidējās darba algas vai citi kritēriji, kas sniedz skaidru un pamatotu atsauces vērtību.

Tāpat direktīva nosaka, ka dalībvalstīm, kuru tiesību aktos ir noteikta minimālā alga, būs jāievieš minimālās algas noteikšanas un atjaunināšanas pārvaldības sistēma. Tiesību aktos būs jāietver kritēriji minimālās algas noteikšanai, piemēram, kāda no direktīvā sniegtajām atsauces vērtībām, lai novērtētu minimālās algas adekvātumu. Direktīva arī nosaka, ka dalībvalstīm būs jāveic regulāra un savlaicīga minimālās algas pārskatīšana, jāizveido konsultatīvās struktūras ar sociālo partneru dalību.

Direktīvas noteikumi jāpārņem nacionālajā regulējumā līdz 2024.gada 15.novembrim.

# 3. Minimālā darba alga Baltijas valstīs un ES

## 3.1. Minimālā darba alga Baltijas valstīs

Salīdzinājumā ar pārējām Baltijas valstīm, Latvija 2022. gadā nepaaugstināja minimālo darba algu un tā palika nemainīga – 500 eiro, savukārt, Lietuva paaugstināja minimālo darba algu no 642 eiro līdz 730 eiro (par 88 eiro jeb 13,7%) un Igaunija paaugstināja minimālo darba algu no 584 eiro līdz 654 eiro (par 70 eiro jeb 11,9%) (skat. 1.tabulu).

Savukārt, 2023.gadā Lietuva paaugstināja minimālo algu par 15% līdz 840 eiro mēnesī (Lietuvā atšķirībā no Latvijas un Igaunijas bruto minimālā alga no 2019.gada 1.janvāra ietver gan darba ņēmēja, gan iepriekšējo darba devēja daļu sociālās apdrošināšanas iemaksās, Lietuvā darba ņēmējam maksājot visas sociālās apdrošināšanas iemaksas). Igaunija paaugstināja minimālo algu par 10,9% līdz 725 eiro mēnesī, bet Latvija paaugstināja minimālo algu par 24% līdz 620 eiro.

1.tabula

**Minimālā darba alga Baltijas valstīs 2021. - 2023. gadā**

|  |  |  |  |  |  |  |  |
| --- | --- | --- | --- | --- | --- | --- | --- |
|  | **Minimālā bruto alga 2021.gadā,****EUR** | **Minimālā bruto alga 2022.gadā,****EUR** | **Minimālā bruto alga 2023.gadā,****EUR** | **Minimālā bruto alga 2024.gadā,****EUR****(plānots)** | **Minimālās bruto algas pieaugums 2022.gadā, %** | **Minimālās bruto algas pieaugums 2023.gadā, %** | **Minimālās bruto algas pieaugums 2024.gadā, %****(plānots)** |
| **Lietuva** | **642** | **730** | **840** | **924** | 13,7 | 15,1 | 10,0 |
| **Igaunija** | **584** | **654** | **725** | **820** | 11,9 | 10,9 | 13,1 |
| **Latvija** | **500** | **500** | **620** | **700** | 0,0 | 24,0 | 12,9 |

Datu avots: Eurostat dati, CSP dati

Attiecībā uz 2024.gadu:

- Lietuva plāno minimālās algas paaugstināšanu par 10% līdz 924 eiro mēnesī.

 - Igaunijā ir panākta vienošanās (memorands ar sociālajiem partneriem), ka minimālā alga tiks palielināta un 2024.gadā tā veidos 42,5% no vidējās algas, 2025.gadā - 45%, 2026.gadā - 47,5% un 2027.gadā - 50% no vidējās algas.

## 3.2. Minimālā darba alga ES valstīs

Valdības noteiktas minimālās algas ir 22 ES dalībvalstīs, bet nav noteiktas 5 valstīs - Dānijā, Itālijā, Austrijā, Somijā un Zviedrijā, jo tās tiek regulētas darba koplīgumos.

Minimālo algu apmērs starp ES dalībvalstīm būtiski atšķiras – piemēram, augstākā minimālā mēneša alga ES 2023.gadā ir Luksemburgā - 2387 eiro, kamēr zemākā minimālā alga ir Bulgārijā – 399 eiro, lielā mērā atspoguļojot valsts ekonomiskās attīstības un ienākumu līmeni.

Latvijā 2023.gadā ir ceturtā zemākā minimālā alga Eiropas Savienībā, tā ir zemāka par Lietuvas un Igaunijas minimālo algu un būtiski zemāka par minimālās algas apmēru tādās augstāka ienākuma līmeņa un emigrācijas mērķa valstīs kā, piemēram, Vācija, Īrija u.c.

2.tabula

**Minimālā (bruto) darba alga ES valstīs 2022. un 2023. gadā**

|  |  | **Minimālā alga 2022.gadā, EUR** | **Minimālā alga 2023.gadā, EUR** | **Pieaugums (%)** |
| --- | --- | --- | --- | --- |
|  | **Luksemburga** | 2257 | 2387 | 5.8 |
|  | **Vācija** | 1621 | 1981 | 22.2 |
|  | **Beļģija**  | 1691 | 1955 | 22.2 |
|  | **Nīderlande**  | 1725 | 1934 | 12.1 |
|  | **Īrija**  | 1775 | 1910 | 7.6 |
|  | **Francija**  | 1603 | 1709 | 6.6 |
|  | **Slovēnija**  | 1164 | 1304 | 12.0 |
|  | **Spānija**  | 1167 | 1260 | 8.0 |
|  | **Kipra** | n/a | 940 | n/a |
|  | **Portugāle**  | 823 | 887 | 7.8 |
|  | **Lietuva**  | 730 | 840 | 15.1 |
|  | **Malta** | 792 | 835 | 5.4 |
|  | **Grieķija**  | 774 | 832 | 7.5 |
|  | **Polija**  | 655 | 746 | 13.9 |
|  | **Igaunija**  | 654 | 725 | 10.9 |
|  | **Čehija**  | 652 | 717 | 10.1 |
|  | **Horvātija**  | 624 | 700 | 12.2 |
|  | **Slovākija** | 646 | 700 | 8.4 |
|  | **Latvija**  | 500 | 620 | 24.0 |
|  | **Rumānija**  | 515 | 606 | 17.6 |
|  | **Ungārija**  | 542 | 579 | 6.8 |
|  | **Bulgārija** | 363 | 399 | 9.9 |

Datu avots: *Eurofound[[1]](#footnote-1)*

# 4. Minimālās algas saņēmēju skaits

Saskaņā ar CSP datiem 2022.gadā vidēji 123 143 darba ņēmēji jeb 16,0% saņēma minimālo algu vai mazāk, kas bija par 3,4 procentpunktiem mazāk nekā gadu iepriekš, kad minimālo algu vai mazāk saņēma 19,4% darba ņēmēju.

3.tabula

**Darba ņēmēji ar ienākumiem ar minimālo algu vai mazāk, vidēji gadā**

|  |  |  |  |  |  |
| --- | --- | --- | --- | --- | --- |
|  | **2018** | **2019** | **2020** | **2021** | **2022** |
| **PAVISAM** | 872 427 | 880 554 | 860 450 | 837 444 | 822 365 |
| **Ar minimālo darba algu vai mazāk** | 165 422 | 152 666 | 140 230 | 149 173 | 123 143 |
| **Īpatsvars no darba ņēmēju skaita ar darba ienākumiem, %** | 20,6 | 18,9 | 18,1 | 19,4 | 16,0 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN020>

2018.-2021.gadā darba ņēmēju īpatsvars, kuri saņēma minimālo algu vai mazāk, bija robežās no 18,1% līdz 20,6% jeb aptuveni piektā daļa no visiem darba ņēmējiem, bet 2022.gadā minimālās algas saņēmēju īpatsvars ir bijis zemākais pēdējo piecu gadu laikā, samazinoties līdz 16,0%.

4.tabula

**Darba ņēmēji ar ienākumiem ar minimālo algu vai mazāk, vidēji gadā, reģionos**

|  |  |  |  |
| --- | --- | --- | --- |
|  |  | **Darba ņēmēju skaits** | **Īpatsvars no darba ņēmēju skaita ar darba ienākumiem, %** |
|  |  | **2019** | **2020** | **2021** | **2022** | **2019** | **2020** | **2021** | **2022** |
| **LATVIJA** | **PAVISAM** | 880 554 | 860 453 | 837 444 | 822 365 | X | X | X | X |
|  | **..Ar minimālo darba algu vai mazāk** | 152 666 | 140 230 | 149 173 | 123 143 | 18.9 | 18.1 | 19.4 | 16.0 |
| **Rīgas reģions** | **PAVISAM** | 307 704 | 298 938 | 288 463 | 282 152 | X | X | X | X |
|  | **..Ar minimālo darba algu vai mazāk** | 48 749 | 45 213 | 46 717 | 38 432 | 17.2 | 16.8 | 17.8 | 14.5 |
| **Pierīgas reģions** | **PAVISAM** | 178 123 | 177 239 | 174 873 | 174 238 | X | X | X | X |
|  | **..Ar minimālo darba algu vai mazāk** | 27 519 | 25 746 | 27 764 | 23 253 | 16.8 | 16.1 | 17.3 | 14.3 |
| **Vidzemes reģions** | **PAVISAM** | 81 460 | 79 467 | 76 923 | 74 669 | X | X | X | X |
|  | **..Ar minimālo darba algu vai mazāk** | 14 166 | 12 972 | 14 049 | 11 374 | 18.9 | 18.0 | 19.8 | 16.2 |
| **Kurzemes reģions** | **PAVISAM** | 102 516 | 99 736 | 97 134 | 94 716 | X | X | X | X |
|  | **..Ar minimālo darba algu vai mazāk** | 19 545 | 17 540 | 19 026 | 15 395 | 20.8 | 19.4 | 21.2 | 17.3 |
| **Zemgales reģions** | **PAVISAM** | 102 254 | 99 611 | 97 146 | 91 756 | X | X | X | X |
|  | **..Ar minimālo darba algu vai mazāk** | 17 465 | 15 780 | 17 410 | 14 276 | 18.5 | 17.4 | 19.4 | 16.0 |
| **Latgales reģions** | **PAVISAM** | 100 194 | 97 614 | 94 476 | 91 756 | X | X | X | X |
|  | **..Ar minimālo darba algu vai mazāk** | 23 064 | 21 153 | 22 171 | 18 030 | 24.8 | 23.6 | 25.2 | 20.8 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN040>

Darba ņēmēju īpatsvars, kuri saņēma minimālo algu vai mazāk, pēdējo četru gadu laikā samazinājās visos reģionos, 2022.gadā variējot no 14,3% Pierīgas reģionā līdz 20,8% Latgales reģionā.

5.tabula

**Darba ņēmēju skaits, kuriem ienākumi ir līdz un minimālās algas apmērā,**

**vidēji gadā, sabiedriskajā un privātajā sektorā**

|  |  |  |
| --- | --- | --- |
|  |  | **Darba ņēmēju skaits** |
|  |  | **2019** | **2020** | **2021** | **2022** |
| **Pavisam** | **..Ar minimālo darba algu vai mazāk** | 152 666 | 140 230 | 149 173 | 123 143 |
|  | **Īpatsvars no darba ņēmēju skaita ar darba ienākumiem, %** | 18.9 | 18.6 | 19.4 | 16.0 |
| **Sabiedriskajā sektorā** | **..Ar minimālo darba algu vai mazāk** | 26 976 | 24 262 | 30 033 | 26 032 |
|  | **Īpatsvars no darba ņēmēju skaita ar darba ienākumiem, %** | 11.4 | 10.4 | 13.0 | 11.4 |
| **Privātajā sektorā** | **..Ar minimālo darba algu vai mazāk** | 122 802 | 113 070 | 116 103 | 94 190 |
|  | **Īpatsvars no darba ņēmēju skaita ar darba ienākumiem, %** | 21.8 | 21.2 | 22.0 | 17.7 |

Datu avots: CSP,

<https://data.stat.gov.lv/pxweb/lv/OSP_PUB/START__EMP__DS__DSN/DSN010>

CSP dati par darba ņēmēju skaitu, kuriem darba ienākumi bija līdz un minimālās algas apmērā, liecina, ka 2022.gadā no 123 143 darba ņēmējiem privātajā sektorā bija 94 190 darba ņēmēji jeb 17,7% no privātajā sektorā nodarbinātajiem, savukārt, sabiedriskajā sektorā bija 26 032 darba ņēmēji jeb 11,4% no sabiedriskajā sektorā nodarbinātajiem. Laika posmā no 2019. līdz 2021.gadam sabiedriskajā sektorā bija nedaudz pieaudzis minimālas algas un zemāk saņēmušo īpatsvars no 11,4% 2019.gadā līdz 13,0% 2021.gadā, savukārt, privātajā sektorā šāds pieaugums nebija izteikts.

# 5. Minimālā darba alga salīdzinājumā ar vidējo algu

2021.gads

Saskaņā ar CSP datiem Latvijā 2021.gadā vidējā bruto (pirms nodokļiem) darba samaksa par pilnas slodzes darbu bija 1277 eiro, kas bija par 11,8% jeb 135 eiro vairāk nekā 2020.gadā. Tostarp privātajā sektorā vidējā bruto darba samaksa 2021.gadā bija augusi par 11,9%, sasniedzot 1273 eiro, bet sabiedriskajā sektorā vidējā bruto darba samaksa bija palielinājusies par 11,8%, sasniedzot 1293 eiro. Savukārt vidējā neto darba samaksa (aprēķināta, izmantojot darba vietā piemērojamos darba nodokļus) 2021.gadā Latvijā bija 939 eiro jeb 73,5% no bruto algas. Gada laikā vidējā neto darba samaksa Latvijā pieauga par 11,7%. Vienlaikus neto darba samaksas reālais pieaugums, ņemot vērā patēriņa cenu kāpumu, 2021.gadā bija 8,1%.

Salīdzinot minimālo darba algu pret vidējo darba samaksu par iepriekšējo jeb 2021.gadu, var secināt, ka 2022.gadā minimālā alga (500 eiro) bija 39,2% no vidējās darba algas (1277 eiro).

2022.gads

Saskaņā ar CSP datiem Latvijā 2022.gadā mēneša vidējā bruto darba samaksa valstī par pilnas slodzes darbu bija 1 373 eiro. Salīdzinot ar 2021. gadu, mēneša vidējais atalgojums palielinājās par 95 eiro jeb 7,5 %, bet samaksa par vienu nostrādāto stundu pirms nodokļu nomaksas – par 6,6 % (no 8,54 līdz 9,10 eiro). Vidējā neto darba samaksa (aprēķināta, izmantojot darba vietā piemērojamos darba nodokļus) bija 1 006 eiro jeb 73,3 % no bruto algas, un gada laikā tā pieauga par 7,1 %. Savukārt, ņemot vērā patēriņa cenu kāpumu, neto darba samaksa samazinājās par 8,7 %, kas liecina par algoto darbinieku pirktspējas straujo krišanos.

Salīdzinot minimālo darba algu pret vidējo darba samaksu par iepriekšējo jeb 2022.gadu, var secināt, ka 2023.gadā minimālā alga (620 eiro) ir 45,2 % no vidējās darba algas (1373 eiro) iepriekšējā gadā.

6.tabula

**Minimālā alga un mēneša vidējā darba samaksa pa gadiem**

|  |  |  |  |
| --- | --- | --- | --- |
| **Gads** | **Minimālā mēneša darba alga,****EUR** | **Strādājošo mēneša vidējā bruto darba samaksa,****EUR** | **Minimālā mēneša darba alga % no strādājošo mēneša vidējās bruto darba samaksas par iepriekšējo gadu** |
| 2012 | 284,57 | 685 | 43,1 |
| 2013 | 284,57 | 716 | 41,5 |
| 2014 | 320,00 | 765 | 44,7 |
| 2015 | 360,00 | 818 | 47,1 |
| 2016 | 370,00 | 859 | 45,2 |
| 2017 | 380,00 | 926 | 44,2 |
| 2018 | 430,00 | 1004 | 46,4 |
| 2019 | 430,00 | 1076 | 42,8 |
| 2020 | 430,00 | 1143 | 40,0 |
| 2021 | 500,00 | 1277 | 43,7 |
| 2022 | 500,00 | 1373 | 39,2 |
| 2023 | 620,00 | 1524 p | 45,2 |
| 2024 | 700,00 | 1638 p | 45,9 p |

Datu avots: CSP, FM prognozes (p).

Ņemot vērā FM prognozi par vidējo algu 2023.gadā 1524 eiro apmērā, var secināt, ka, paaugstinot minimālo algu līdz 700 eiro 2024.gadā, tā būtu 45,9% apmērā no vidējās algas iepriekšējā gadā (prognoze 1524 eiro), tādējādi nepārsniedzot 50% no vidējās algas par iepriekšējo gadu un nepārsniedzot iepriekšējos 10 gados piedzīvotās maksimālās proporcijas.

# 6. Minimālā alga un reģistrētais bezdarbs

Analizējot reģistrētā bezdarba situāciju, var secināt, ka katru gadu gada sākumā ir tendence pieaugt reģistrētā bezdarba līmenim salīdzinājumā ar iepriekšējā gada nogali, arī tajos gados, kad minimālā alga nav paaugstināta, bet gada beigās – samazināties salīdzinājumā ar gada sākumu.

7.tabula

**Reģistrētā bezdarba līmenis perioda beigās, %**

|  |
| --- |
| *Mēneši* |
| *Gadi* | **Jan** | **Feb** | **Mar** | **Apr** | **Mai** | **Jūn** | **Jūl** | **Aug** | **Sep** | **Okt** | **Nov** | **Dec** |
| 2012 | 11,7 | 11,8 | 11,7 | 11,3/12,9\* | 12,3 | 11,9 | 11,6 | 11,3 | 11,0 | 10,7 | 10,6 | 10,5 |
| 2013 | 10,9 | 10,9 | 10,8 | 10,4 | 9,9 | 9,6 | 9,5 | 9,3 | 9,1 | 9,1 | 9,3 | 9,5 |
| 2014 | 9,8 | 9,9 | 9,8 | 9,6 | 9,1 | 8,9 | 8,6 | 8,4 | 8,2 | 8,2 | 8,3 | 8,5 |
| 2015 | 9,0 | 9,1 | 9,2 | 8,8 | 8,6 | 8,6 | 8,6 | 8,5 | 8,3 | 8,3 | 8,4 | 8,7 |
| 2016 | 9,1 | 9,2 | 9,1 | 8,8 | 8,4 | 8,3 | 8,3 | 8,1 | 7,9 | 7,9 | 8,0 | 8,4 |
| 2017 | 8,5 | 8,4 | 8,3 | 7,8 | 7,4 | 7,2 | 7,1 | 6,9 | 6,6 | 6,6 | 6,7 | 6,8 |
| 2018 | 7,0 | 7,1 | 7,0 | 6,7 | 6,4 | 6,4 | 6,4 | 6,3 | 6,1 | 6,1 | 6,2 | 6,4 |
| 2019 | 6,7 | 6,7 | 6,6 | 6,3 | 6,1 | 6,0 | 6,0 | 5,9 | 5,7 | 5,7 | 5,8 | 6,2 |
| 2020 | 6,4 | 6,3 | 6,8 | 8,0 | 8,4 | 8,6 | 8,6 | 8,2 | 7,7 | 7,4 | 7,4 | 7,7 |
| 2021 | 8,0 | 8,2 | 8,2 | 7,9 | 7,6 | 7,4 | 7,1 | 6,5 | 6,0 | 6,0 | 6,4 | ***6,7*** |
| 2022 | 6,9 | 6,8 | 6,8 | 6,5 | 6,1 | 5,0 | 6,0 | 5,8 | 5,7 | 5,7 | 5,9 | ***6,1*** |
| \* Ņemot vērā CSP aktualizēto ekonomiski aktīvo iedzīvotāju skaitu pēc CSP pārrēķina atbilstoši tautas skaitīšanas datiem |

Datu avots: Nodarbinātības valsts aģentūra

Minimālā alga pēdējo 10 gadu laikā ir tikusi paaugstināta vairākas reizes, taču nav novērots bezdarba līmeņa pieaugums (arī reģionāli un nozaru līmenī), ko būtu izraisījusi tieši minimālās darba algas celšana.

8.tabula

**Reģistrētā bezdarba līmenis un bezdarbnieku skaits**

|  |  |  |  |
| --- | --- | --- | --- |
|  | **2021.gada 31.decembris** | **2022.gada 31.decembris** | **Izmaiņas gada griezumā** |
| Bezdarba līmenis | 6,7% | 6,1% | -0.6 procentpunkti |
| Bezdarbnieku skaits | 60 774 | 53 536 | -7 238 personas |

Datu avots: Nodarbinātības valsts aģentūra

Reģistrētā bezdarba līmenis 2022.gadā, salīdzinot ar situāciju pirms gada, bija samazinājies par 0,6 procentpunktiem jeb 7238 personām. Reģistrētais bezdarbs samazinājās saistībā ar pēc-pandēmijas situācijas uzlabošanos kopumā, ekonomikas atgūšanos un tai sekojošo pieaugošo pieprasījumu pēc darbaspēka. Vienlaikus gan jāatzīmē, ka situācija 2022.gadā turpināja saglabāties saspringta, ņemot vērā ģeopolitisko situāciju, straujo cenu kāpumu attiecībā uz energoresursiem, kā arī patēriņa cenu pieaugumu.

# 7. Ekonomikas attīstības tendences (EM informācija)[[2]](#footnote-2)

Neraugoties uz ekonomikas satricinājumiem, darba tirgus saglabājas stabils. Nodarbināto skaits Latvijā 2022.gadā palielinājās par 2,6%. Gada griezumā tas ir bijis straujākais nodarbināto skaita pieaugums kopš 2007.gada, ko daļēji noteikusi gan darba tirgus atgūšanās no Covid-19 pandēmijas, gan arī arvien plašāka Ukrainas civiliedzīvotāju nodarbinātība Latvijā. Līdz ar nodarbinātības pieaugumu turpina samazināties bezdarba līmenis. Tas 2022.gadā vidēji samazinājās līdz 6,9% (salīdzinot ar 2021.gadu – par 0,7 procentpunktiem), savukārt 2023.gada 2.ceturksnī – līdz 6,4%. Tomēr neskatoties uz ievērojamiem uzlabojumiem darba tirgū, nodarbināto skaits joprojām jūtami atpaliek no pirms pandēmijas līmeņa – 2023.gada 2.ceturksnī nodarbināto skaits bija par 18 tūkst. jeb 2% mazāks nekā attiecīgi 2019.gada 2.ceturksnī.

Neraugoties uz saspringto ģeopolitisko situāciju, kā arī prognozējamo ekonomikas izaugsmes tempu palēnināšanos, darba tirgus 2023.gadā būtiski nepasliktināsies, jo pieprasījums pēc darbaspēka joprojām ir augsts. Ekonomikas ministrija prognozē, ka kopumā bezdarba līmenis 2023.gadā varētu samazināties līdz vidēji 6,1%, savukārt nodarbināto skaits saglabāties tuvu 2022.gada līmenim.

Mēneša vidējā bruto darba samaksa 2022.gadā turpināja palielināties, taču tās pieauguma tempi bija zemāki par inflācijas pieauguma tempu, izraisot pirktspējas samazināšanos. Vidējā neto darba samaksa bija 1 006 eiro jeb par 7,1% augstāka nekā 2021.gadā. Savukārt, ņemot vērā patēriņa cenu kāpumu, neto darba samaksa 2022.gadā samazinājās par 8,7%, kas liecina par algoto darbinieku pirktspējas straujo krišanos. Sagaidāms, ka šāda tendence īstermiņā turpināsies, kamēr straujais inflācijas pieaugums nemazināsies.

Vienlaikus pozitīvu spiedienu uz darba algām turpinās uzturēt gan algu konverģences process tuvāk ES ekonomiski attīstīto valstu algu līmenim, gan arvien pieaugošā kvalificēta darbaspēka nepietiekamība – darba tirgus sašaurināšanās, kas rada nepieciešamību uzņēmējiem aktīvāk domāt ne tikai kā piesaistīt jaunus speciālistus, bet ari kā noturēt esošos, t.sk. pārskatot darba atalgojuma likmes.

Ekonomikas tālākā attīstība vidēja termiņa periodā ir atkarīga no situācijas ārējā vidē un reformu gaitas. Lielākais Latvijas izaugsmes risks saistīts ar globālās ekonomikas attīstību, īpaši ģeopolitisko situāciju. Tāpat svarīga ir ES kopējās ekonomikas telpas turpmākā attīstība. Latvijas ekonomiskās priekšrocības vidējā termiņā galvenokārt balstīsies uz panākto makroekonomisko stabilitāti, kā rezultātā ir uzlabojušies Latvijas kredītreitingi, kā arī uz plānoto ES atbalsta programmu efektivitāti un uzlabojumiem uzņēmējdarbības vidē. Latvijas ekonomikas konkurētspējas priekšrocības pamatā balstās uz tehnoloģiskiem faktoriem, ražošanas efektivitātes uzlabošanu un inovācijām, mazākā mērā uz lētu darbaspēku un zemām resursu cenām. Vidēja termiņa periodā Latvijas izaugsmes tempi var sasniegt 4-5% pieaugumu gadā. Ieilgstot karam Ukrainā, ekonomikas atveseļošanās tempi varētu būt lēnāki.

Produktivitātes dinamika pēdējos gados ir svārstīga, ko noteica korekcijas produktu un darba tirgos, reaģējot uz Covid-19 pandēmijas ierobežošanas pasākumiem un ģeopolitiskiem satricinājumiem. Mazinoties Covid-19 pandēmijas ierobežojumiem un atjaunojoties ekonomiskām aktivitātēm, 2021.gadā produktivitāte pieauga par 7,8%, bet 2022.gadā tā saglabājās iepriekšējā gada līmenī. Arī 2023.gada 1.pusgadā ekonomikas izaugsme bija ekstensīva, un produktivitāte, salīdzinot ar iepriekšējā gada atbilstošo periodu, samazinājās par 0,5%. Taču vienlaikus pēdējos piecos gados produktivitātes dinamika Latvijā ir bijusi gandrīz 6 reizes straujāka nekā vidēji ES, nodrošinot produktivitātes konverģenci tuvāk ES vidējam līmenim. IKP uz vienu nodarbināto faktiskajās cenās Latvijas tautsaimniecībā 2022. gadā bija 60,1% (75,3% pēc PPS) no vidējā ES līmeņa. Kopš 2017.gada produktivitātes plaisa ar ES vidējo līmeni (pēc PPS) ir samazinājusies par gandrīz 8 procentpunktiem.

**Darba samaksa**

Ekonomisko aktivitāšu palielināšanās dēļ darbaspēka izmaksas 2021.gadā strauji pieauga, par 11,1% pārsniedzot iepriekšējā gada līmeni. Tas neradīja būtisku spiedienu uz darbaspēka vienības izmaksām, jo vienlaikus pieauga produktivitāte, un darbaspēka vienības izmaksas palielinājās tikai par 3,8%. 2022. gadā darbaspēka izmaksas pieauga nedaudz lēnāk - par 9%. Ņemot vērā aktivitāšu atgriešanos darba tirgū, gan arī pieaugošo darba tirgus piedāvājuma puses spiedienu, turpina pieaugt vidējā darba samaksa tautsaimniecībā. Vidējā mēneša bruto darba samaksa 2022.gadā kopumā palielinājās par 7,5%, salīdzinot ar 2021.gadu, pieaugot līdz 1 373 eiro. Vienlaikus 2023.gada 1.ceturksnī algu pieaugums gada griezumā sasniedza 12,4%, bet vidējā bruto darba samaksa palielinājās līdz 1 462 eiro. Jāatzīmē, ka jau 2021.gadā vidējās bruto darba algas pieaugums veidoja gandrīz 12%, kas bija straujākais algu palielinājums pēdējo 13 gadu laikā, līdz ar to kopējais algu kāpums aizvadīto 2 gadu laikā pārsniedz 1/5.

Savukārt 2022.gadā algu pieaugumu lielā mērā turpina noteikt gan akūtais darba roku trūkums, gan arī pieaugošais inflācijas spiediens. Jāatzīmē, ka inflācijas ietekmē, pirmo reizi kopš 2010.gada Latvijā gada griezumā vērojams reālas darba samaksas samazinājums. 2022.gada reālā darba samaksa samazinājās par vidēji 8,7%, salīdzinot ar 2021.gadu. 2022.gadā darba algas ir augušas gan privātajā, gan sabiedriskajā sektorā strādājošiem. Salīdzinot ar 2021.gadu, vidējā bruto alga sabiedriskajā sektorā (bez nodibinājumiem, biedrībām, fondiem un to komercsabiedrībām) pieauga par 6,2% (līdz vidēji 1 373 eiro), bet privātajā sektorā – par 8% (līdz vidēji 1 375 eiro).

Savukārt gada 2023.gada 1.ceturksnī vidējā darba samaksa sabiedriskā sektorā strādājošiem palielinājās par vidēji 10,5% (līdz 1 422 eiro), bet privātajā par 13% (līdz 1 483 eiro). Kopumā darba algu pieaugums privātajā sektorā pēdējo 4 gadu laikā saglabājies straujāks nekā sabiedriskajā sektorā strādājošiem un 2022.gadā vidējā bruto alga privātajā sektorā gada griezumā pirmo reizi pēdējo 2 dekāžu laikā pārsniedza vidējo bruto darba algu sabiedriskajā sektorā.

Kopumā joprojām stabili saglabājās tendence samazināties zemi apmaksātu darbinieku īpatsvaram, par ko liecina arvien pieaugoša tendence nodarbināto īpatsvarā, kas saņem algu virs 1 000 eiro mēnesī. 2022.gadā vairāk nekā pusei (53%) no visiem nodarbinātajiem bruto atalgojums pārsniedza 1 000 eiro.

2022.gadā atalgojuma pieaugums bija vērojams visās tautsaimniecības nozarēs. Nozīmīgākais atalgojuma pieaugums bija ūdensapgāde un atkritumu apsaimniekošanā – salīdzinot ar 2021.gadu, vidējā bruto alga pieauga par 13,1%, kā arī izmitināšanas un ēdināšanas pakalpojumos (pieaugums par 11,8%), kur vidējais atalgojums līdz šim ir bijis jūtami zemāks nekā vidēji tautsaimniecībā.

Vienlaikus lēnāk algas augušas veselības un sociālās aprūpes nozarē (vidējā bruto alga 2022.gadā pieauga par 2,5%, salīdzinot ar 2021.gadu), kas lielā mērā skaidrojams ar piemaksu mazināšanos nozarē, kas bija izplatītas Covid19 pandēmijas laikā. Tomēr neskatoties uz lēnāku algu pieaugumu 2022.gadā, kopumā veselības un sociālā aprūpē joprojām saglabājās otrais straujākais atalgojuma kāpums salīdzinot ar pirms pandēmijas periodu – salīdzinot ar 2019.gadu, algas veselības un sociālā aprūpē augušas par aptuveni 44%. Augstākais atalgojuma līmenis 2022.gada joprojām saglabājās finanšu pakalpojumu nozarē – vidējā mēneša bruto alga 2 437 eiro, savukārt zemākā darba samaksa bija izmitināšanas un ēdināšanas pakalpojumu nozarē – vidēji 889 eiro mēnesī.

Sagaidāms, ka arī 2023. gada 2. pusgadā būs vērojami mēreni pieauguma tempi, bet 2024.gadā ekonomika sāks pieaugt nedaudz straujāk.Ekonomikas ministrija prognozē, ka kopumā 2023. gadā IKP saglabāsies tuvu 2022. gada apjomiem, bet 2024. gadā IKP pieaugums būs 3,9%.

Ekonomikas tālākā attīstība vidēja termiņa periodā ir atkarīga no situācijas ārējā vidē un reformu gaitas. Lielākais Latvijas izaugsmes risks saistīts ar globālās ekonomikas attīstību, īpaši ģeopolitisko situāciju. Tāpat svarīga ir ES kopējās ekonomikas telpas turpmākā attīstība. Latvijas ekonomiskās priekšrocības vidējā termiņā galvenokārt balstīsies uz panākto makroekonomisko stabilitāti, kā rezultātā ir uzlabojušies Latvijas kredītreitingi, kā arī uz plānoto ES atbalsta programmu efektivitāti un uzlabojumiem uzņēmējdarbības vidē.

Latvijas ekonomikas konkurētspējas priekšrocības pamatā balstās uz tehnoloģiskiem faktoriem, ražošanas efektivitātes uzlabošanu un inovācijām, mazākā mērā uz lētu darbaspēku un zemām resursu cenām. Vidēja termiņa periodā Latvijas izaugsmes tempi var sasniegt 4 – 5% pieaugumu gadā. Ieilgstot karam Ukrainā, ekonomikas atveseļošanās tempi varētu būt lēnāki.

Jāatzīmē, ka minimālās algas kāpums, palielinot minimālo algu par 80 eiro (līdz 700 eiro), kopējo algu kāpumu ietekmēs aptuveni par 1 procentpunktu. Gan minimālās algas, gan kopējā algu līmeņa pieaugums palielina uzņēmēju darbaspēka izmaksas un, iespējams, rada izvairīšanās no nodokļu nomaksas riskus, kā arī var veicināt patēriņa cenu pieaugumu.

Vienlaikus ir vairāki faktori, kuru dēļ minimālās algas celšana ir atbalstāma. Minimālās algas pieaugums tiešā veidā palielina mazo algu saņēmēju pirktspēju, pozitīvi ietekmējot iekšējo pieprasījumu, kas ir viens no balstiem ekonomikas izaugsmei. Tāpat tas veicina algu izlīdzināšanos starp Baltijas valstīm, kā arī algu tuvināšanos pārējo ES valstu vidējam līmenim, kas ir viens no instrumentiem emigrācijas plūsmas samazināšanai. Vienlaikus algu pieaugums var kļūt par nopietnu stimulu jaunu konkurētspējas priekšrocību (kas nav saistītas ar zemām darbaspēka izmaksām) radīšanai, kā arī veicināt inovāciju un investīcijas jaunajās tehnoloģijās, lai samazinātu izmaksas un palielinātu ražošanas resursu produktivitāti.

Pamatojoties uz augstāk minēto, Ekonomikas ministrija uzskata, ka minimālo mēneša darba algu valstī no 2024.gada 1.janvāra būtu vēlams paaugstināt ne vairāk kā līdz 700 eiro, kā arī atbalsta minimālās algas izmaiņas katru gadu ar mērenu kāpumu, kā arī nepieciešamību ieviest izmaiņu plānu vidējam termiņam, ka ļautu uzņēmējiem savlaicīgi un paredzami plānot savas nākotnes izmaksas.

# 8. Makroekonomiskās prognozes

## 8.1. Darba samaksas rādītāju prognozes

Saskaņā ar Finanšu ministrijas prognozēm (sagatavotas 2023.gada augustā), arī turpmāk tiek prognozēts vidējās darba samaksas pieaugums.

9.tabula

**Darba tirgus rādītāju prognozes 2023. – 2026.gadam**

|  | **2022****(fakts)** | **2023** | **2024** | **2025** | **2026** |
| --- | --- | --- | --- | --- | --- |
| Tautsaimniecībā nodarbināto mēneša vidējā bruto darba samaksa (*euro*) | 1373 | 1 524 | 1 638 | 1 720 | 1 806 |
|  pieaugums faktiskajās cenās, % | 7,5 | 11,0 | 7,5 | 5,0 | 5,0 |
|  pieaugums salīdzināmās cenās, % | -8,4 | 0,9 | 5,2 | 2,4 | 2,6 |
| Nodarbinātība, tūkst. iedzīvotāju (atbilstoši darbaspēka apsekojumiem) | 886 | 887 | 887 | 884 | 879 |
|  pieaugums, % | 2,6 | 0,1 | 0,0 | -0,3 | -0,6 |
| Darba meklētāju īpatsvars, % no ekonomiski aktīvajiem iedzīvotājiem | 6,9 | 6,5 | 6,6 | 6,4 | 6,4 |

Datu avots: Finanšu ministrija

Bezdarba līmenis, saglabājoties relatīvi stabilai ekonomikas izaugsmei, turpinās samazināties, 2023. gadā sasniedzot 6,5%, un aptuveni šajā līmenī saglabājoties arī nākamajos trīs gados. Tautsaimniecībā nodarbināto iedzīvotāju skaits šogad un nākamgad vēl saglabāsies stabils, bet no 2025. gada gaidāma neliela nodarbinātības samazināšanās, kas būs galvenokārt saistīta ar darbspējas vecuma iedzīvotāju skaita samazināšanos.

Tā kā 2023. gada sākumā mēneša vidējā darba samaksa turpināja strauji augt, pateicoties gan minimālās darba samaksas paaugstināšanai par 24%, gan valsts budžeta izdevumu palielināšanai sabiedriskā sektora darbinieku algām, gan arī privāto uzņēmumu sniegtajam saviem darbiniekiem enerģijas atbalstam, tad 2023. gada kopējais algu pieaugums sasniegtu 11%, un 2024. gadā – 7,5%. Vidējā termiņā gan sagaidāms, ka algu pieauguma temps palēnināsies un tuvosies produktivitātes pieauguma tempam, stabilizējoties 5% līmenī[[3]](#footnote-3).

## 8.2. Inflācijas prognozes

Saskaņā ar Finanšu ministrijas prognozēm (sagatavotas 2023.gada augustā), patēriņa cenu indeksa izmaiņas 2023.-2026.gadā atspoguļotas 10.tabulā.

10.tabula

**Prognozētie patēriņa cenu indeksi 2023. – 2026.gadā**

| Gads | PCI, % gads pret gadu |
| --- | --- |
| 2023 | 10,0 |
| 2024 | 2,2 |
| 2025 | 2,5 |
| 2026 | 2,3 |

Datu avots: Finanšu ministrija

Saskaņā ar Finanšu ministrijas prognozēm, patēriņa cenas 2023.gadā varētu pieaugt par 10%, savukārt, sākot ar 2024.gadu, patēriņa cenu pieaugums nākamajos trīs gados varētu svārstīties 2,2-2,5% robežās. Inflāciju ietekmēs enerģijas resursu un neapstrādātās pārtikas cenu inflācijas samazinājums 2023. gada otrajā pusē un, saglabājoties pašreizējai situācijai pasaules tirgos, cenu līmenis saglabāsies pašreizējā līmenī[[4]](#footnote-4).

## 8.3. Makroekonomisko rādītāju prognozes

Ekonomikas ministrijas un Finanšu ministrijas makroekonomisko rādītāju prognozes 2023. un 2024.gadam (sagatavotas 2023.gada augustā) atspoguļotas 11.tabulā.

11.tabula

**Makroekonomiskie rādītāji 2021. un 2022. gadā un Ekonomikas ministrijas (EM) un Finanšu ministrijas (FM) makroekonomisko rādītāju prognozes 2023. un 2024. gadam**

|  |  |  |  |  |
| --- | --- | --- | --- | --- |
|  |  |  | **EM prognoze** | **FM prognoze** |
|  | **2021** | **2022** | **2023p** | **2024p** | **2023p** | **2024p** |
| Iekšzemes kopprodukts (IKP) (salīdzināmās cenās, milj. Eiro) | 28 240 | 29 021 | 29 242 | 30 375 | 29 308 | 30 035 |
| IKP (faktiskajās cenās, milj. Eiro) | 33 617 | 39 063 | 42 813 | 45 652 | 43 368 | 45 750 |
| IKP pieaugums (salīdzināmās cenās, %) | 4,3 | 2,8 | 0,8 | 3,9 | 1,0 | 2,5 |
| IKP pieaugums (faktiskajās cenās, %) | 11,1 | 16,2 | 9,6 | 6,6 | 11,0 | 5,5 |
| Nodarbināto iedzīvotāju vidējais skaits (tūkst.)  | 864,0 | 886,2 | 888,9 | 891,6 | 887 | 887 |
| Bezdarba līmenis, % | 7,6 | 6,9 | 6,1 | 6,0 | 6,5 | 6,6 |
| Produktivitāte (salīdzināmās cenās) | 32685 | 32747 | 32896 | 34068 | 33,0 | 33,9 |
| Produktivitātes pieaugums (salīdzināmās cenās, %) | 7,8 | 0,2 | 0,5 | 3,6 | 0,9 | 2,5 |
| Vidējā bruto alga (mēnesī, Eiro) | 1 277 | 1 373 | 1 531 | 1 647 | 1 524 | 1 638 |
| Vidējās bruto algas pieaugums, % | 11,8 | 7,5 | 11,5 | 7,6 | 11,0 | 7,5 |
| Patēriņa cenu indekss (gada vidējais, %) | 3.3 | 17.3 | 9.5 | 2.1 | 10,0 | 2,2 |

*p-prognoze*

Datu avots: Ekonomikas ministrija, Finanšu ministrija

## 8.4. Latvijas Bankas vērtējums

Saskaņā ar Latvijas Bankas aprēķiniem, kas veikti izmantojot CGE-EUROMOD modeli[[5]](#footnote-5), minimālās darba algas paaugstināšana no 620 eiro līdz 700 eiro varētu atspoguļoties vidējās bruto alga pieaugumā par 1% un vidējā mājsaimniecību rīcībā esošā ienākuma pieaugumā par 0.5%[[6]](#footnote-6). Aprēķini liecina, ka līdz ar augstāku minimālo algu atalgojums palielinātos ne tikai minimālās algas saņēmējiem, bet arī tiem nodarbinātajiem, kuriem atalgojums ir tuvu minimālajai algai. Tāpat sagaidāms, ka, palielinot minimālo algu, samazinātos ēnu ekonomikas īpatsvars, jo samazinātos gan nodarbināto skaits, kas saņem *aplokšņu* algu, gan arī vidējais izmaksātais *aplokšņu* algas īpatsvars kopējā algā. Vienlaicīgi minimālās algas paaugstināšana varētu veicināt bezdarbu (aprēķini liecina par nodarbinātības samazināšanos par 0.8%), atsevišķiem uzņēmumiem izmaksu un konkurētspējas dēļ esot spiestiem samazināt nodarbināto skaitu. Līdz ar to ietekme uz IKP lēšama aptuveni -0.3% apmērā.

Latvijas Bankas 2017.gada pētījums[[7]](#footnote-7), izmantojot uzņēmumu apsekojumu datus, liecina ka nodarbināto skaita samazināšana galvenokārt izpaužas kā mazāk no jauna darbā pieņemti darbinieki, ne tik daudz atlaižot esošos. Vienlaikus vairums uzņēmumu minimālās algas paaugstināšanas gadījumā cenšas samazināt ar darbaspēku nesaistītas izmaksas, uzlabot produktivitāti, kā arī paaugstināt savu produktu vai pakalpojumu cenas, kas savukārt mazina to konkurētspēju eksporta tirgos.

## 8.5. Ietekme uz valsts un pašvaldību budžetiem

Informācija par minimālās darba algas paaugstināšanas līdz 700 eiro 2024.gadā iespējamo ietekmi uz valsts budžetu tiks atspoguļota Ministru kabineta 2015.gada 24.novembra noteikumu Nr.656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu” grozījumu anotācijā.

# 9. Minimāla alga un ienākumi mājsaimniecībām

Alga ir būtisks mājsaimniecības ienākumu veids. Pēdējo gadu laikā ir palielinājušies mājsaimniecību rīcībā esošie ienākumi, tomēr neto ienākumu līmeni ietekmē iedzīvotāju ienākuma nodokļa likmes, ar iedzīvotāju ienākuma nodokli neapliekamā minimuma likmes un valsts sociālās apdrošināšanas obligātās iemaksu likmes.

2022.-2023.gadā netika pieņemti lēmumi attiecībā uz izmaiņām, kas varētu skart iedzīvotāju ienākuma nodokļa likmes (20%) un valsts sociālās apdrošināšanas obligāto iemaksu (VSAOI) likmes (23,59% maksā darba devējs un 10,5% maksā darba ņēmējs).

Būtisks neto minimālās algas pieaugums ir iespējams, ja paaugstina gan bruto minimālo algu, gan neapliekamo minimumu. Lai arī neapliekamais minimums no 2022.gada 1.jūlija tika paaugstināts līdz minimālās algas apmēram (500 eiro), tomēr, minimālajai algai 2023.gadā pieaugot līdz 620 eiro, neapliekamais minimums palika iepriekšējā 500 eiro līmenī.

Līdz ar turpmāku minimālās algas paaugstināšanu būtu jāpaaugstina arī neapliekamais minimums, lai mazo algu saņēmēji gūtu lielākus neto ienākumus un mazinātos strādājošo nabadzības riski.

12.tabula

**Neto ienākumi no 2022.gada 1.jūlija**

|  |  |  |  |  |
| --- | --- | --- | --- | --- |
| **Mājsaimniecība** | **Minimālā mēneša bruto darba alga,** **EUR** | **Neapliekamais minimums, EUR** | **Minimālā mēneša neto darba alga,** **EUR** | **Minimālās mēneša neto darba algas pieaugums no 01.07.2022., EUR** |
| **Bez apgādājamiem** | 500 | 500 | 447,50 | 29,50 |

Datu avots: LM aprēķini

Ņemot vērā, ka no 2022.gada 1.jūlija tika paaugstināts neapliekamais minimums līdz 500 eiro, tad darba ņēmēja bez apgādājamiem neto ieguvums 2022.gadā bija 29,50 eiro jeb pieaugums par 7,0%, jo no 500 eiro algas jāmaksā tikai VSAOI 10,5% jeb 52,50 eiro. Turpretī mājsaimniecība ar apgādājamiem papildus neto ienākumu no 2022.gada 1.jūlija neguva.

13.tabula

**Neto ienākumi no 2023.gada 1.janvāra**

|  |  |  |  |  |  |
| --- | --- | --- | --- | --- | --- |
| **Mājsaimniecība** | **Minimālā mēneša bruto darba alga, EUR** | **Neapliekamais minimums, EUR** | **Minimālā mēneša neto darba alga no 01.07.2022., EUR** | **Minimālā mēneša neto darba alga no 01.01.2023., EUR** | **Minimālās mēneša neto darba algas pieaugums no 01.01.2023., EUR** |
| **Bez apgādājamiem** | 620 | 500 | 447,50 | 543,92 | 96,42 |

Datu avots: LM aprēķini

No 2023.gada 1.janvāra, paaugstinot minimālo algu līdz 620 eiro, neapliekamais minimums nemainījās un palika iepriekšējā līmenī 500 eiro, līdz ar to darba ņēmēja bez apgādājamiem neto ieguvums no minimālās algas paaugstinājuma bija 96,42 eiro jeb pieaugums par 21,6%.

14.tabula

**Neto ienākumi no 2024.gada 1.janvāra**

|  |  |  |  |  |  |
| --- | --- | --- | --- | --- | --- |
| **Mājsaimniecība** | **Minimālā mēneša bruto darba alga, EUR** | **Neapliekamais minimums, EUR** | **Minimālā mēneša neto darba alga no 01.01.2023., EUR** | **Minimālā mēneša neto darba alga no 01.01.2024., EUR** | **Minimālās mēneša neto darba algas pieaugums no 01.01.2024., EUR** |
| **Bez apgādājamiem** | 700 | 500 | 543,92 | 601,20 | 57,28 |
| **Bez apgādājamiem** | 700 | 600 | 543,92 | 621,20 | 77,28 |
| **Bez apgādājamiem** | 700 | 700 | 543,92 | 626,50 | 82,58 |

Datu avots: LM aprēķini

Ja no 2024.gada 1.janvāra paaugstina minimālo algu līdz 700 eiro, bet neapliekamais minimums nemainās un paliek iepriekšējā līmenī 500 eiro līmenī, tad darba ņēmēja bez apgādājamiem neto ieguvums no minimālās algas paaugstinājuma varētu būt 57,28 eiro jeb pieaugums par 10,5%. Ja neapliekamais minimums palielinātos līdz 600 vai 700 eiro, tad attiecīgi neto ieguvums būtu 77,28 eiro vai 82,58 eiro.

# 10. Kopsavilkums un secinājumi

* Minimālā alga 2023.gadā tika paaugstināta no 500 eiro līdz 620 eiro jeb par 24%.
* Salīdzinot minimālo darba algu pret vidējo darba samaksu par iepriekšējo jeb 2022.gadu, var secināt, ka 2023.gadā minimālā alga (620 eiro) ir 45,2 % no vidējās darba algas (1373 eiro) iepriekšējā gadā.
* 2023. gadā arī pārējās Baltijas valstis paaugstināja minimālo algu - Igaunija no 654 eiro līdz 725 eiro jeb par 10,9%, Lietuva no 730 eiro līdz 840 eiro jeb par 15,1%.
* Latvijā 2023.gadā ir ceturtā zemākā minimālā alga Eiropas Savienībā.
* Saskaņā ar FM prognozēm 2023.gada kopējais algu pieaugums varētu sasniegt 11% un 2024. gadā – 7,5%. Savukārt, vidējā termiņā sagaidāms, ka algu pieauguma temps palēnināsies un tuvosies produktivitātes pieauguma tempam, stabilizējoties 5% līmenī.
* Saskaņā ar CSP datiem patēriņa cenu pieaugums 2022. gadā bija 17,3%, savukārt, 2023.gada vidējā inflācija tiek prognozēta 10% apmērā, svarīgi uzsvērt, ka paaugstinātas inflācijas apstākļos minimālās algas saņēmēji ir vairāk pakļauti nabadzības riskam, nekā lielāku algu saņēmēji.
* Lai mazo algu saņēmēji saglabātu pirktspēju un mazinātos strādājošo nabadzības riski, kā arī ņemtu vērā vidējās darba samaksas un inflācijas pieaugumu, nepieciešams no 2024.gada 1.janvāra minimālo darba algu noteikt 700 eiro apmērā.
* Saskaņā ar Latvijas Bankas aprēķiniem minimālās darba algas paaugstināšana no 620 eiro līdz 700 eiro varētu atspoguļoties vidējās bruto alga pieaugumā par 1% un vidējā mājsaimniecību rīcībā esošā ienākuma pieaugumā par 0,5% , atalgojums palielinātos ne tikai minimālās algas saņēmējiem, bet arī tiem nodarbinātajiem, kuriem atalgojums ir tuvu minimālajai algai, samazinātos ēnu ekonomikas īpatsvars. Tāpat atbilstoši Latvijas Bankas vērtējumam minimālās algas paaugstināšana līdz 700 eiro varētu nedaudz palielināt bezdarbu (nodarbinātības samazināšanās par 0,8%), ietekmi uz IKP lēšot aptuveni 0,3% apmērā.
* Nozaru ģenerālvienošanām var būt nozīmīga loma, atkarībā no situācijas nozarē, nosakot arī augstāku minimālās algas līmeni.

# Noderīgas saites:

* Ministru kabineta 2015.gada 24.novembra noteikumi Nr. 656 “Noteikumi par minimālās mēneša darba algas apmēru normālā darba laika ietvaros un minimālās stundas tarifa likmes aprēķināšanu”:

<https://likumi.lv/ta/id/278067-noteikumi-par-minimalas-menesa-darba-algas-apmeru-normala-darba-laika-ietvaros-un-minimalas-stundas-tarifa-likmes-aprekinasanu>

* Minimālās darba algas izmaiņas pa gadiem skatīt LM mājas lapā:

<https://www.lm.gov.lv/lv/minimala-darba-alga>

* Centrālās statistikas pārvaldes dati par strādājošo mēneša vidējo darba samaksu:

<https://stat.gov.lv/lv/statistikas-temas/darbs/alga>

* Valsts ieņēmumu dienesta apkopotā informācija par vidējām stundu tarifa likmēm sadalījumā pa profesijām:

<https://www.vid.gov.lv/lv/profesiju-atalgojums>

* EIROPAS PARLAMENTA UN PADOMES DIREKTĪVA (ES) 2022/2041 (2022. gada 19. oktobris) par adekvātām minimālajām algām Eiropas Savienībā:

<https://eur-lex.europa.eu/legal-content/LV/TXT/PDF/?uri=CELEX:32022L2041>

* Starptautiskās darba organizācijas konvencija Nr.131 Par minimālo algu:

<https://www.ilo.org/dyn/normlex/en/f?p=NORMLEXPUB:12100:0::NO::P12100_INSTRUMENT_ID:312276>

1. Eurofound (2023), Minimum wages in 2023: Annual review, Minimum wages in the EU series, Publications Office of the European Union, Luxembourg, pieejams šeit: https://www.eurofound.europa.eu/sites/default/files/ef\_publication/field\_ef\_document/ef23019en.pdf, 1.tabule, 6.lpp. [↑](#footnote-ref-1)
2. <https://www.em.gov.lv/lv/media/16948/download?attachment> [↑](#footnote-ref-2)
3. <https://tapportals.mk.gov.lv/legal_acts/9e47ab90-df45-45f0-95c1-b465ec6d1bcc> [↑](#footnote-ref-3)
4. <https://tapportals.mk.gov.lv/legal_acts/9e47ab90-df45-45f0-95c1-b465ec6d1bcc> [↑](#footnote-ref-4)
5. *Beņkovskis, K., Fadejeva, L., Pluta, A., Zasova, A. (2023) “Labākais no divām pasaulēm: CGE un mikrosimulācijas modeļa apvienošana ekonomikās politikas analīzei”. Pētījums 1/2023, Latvijas Banka*. Pieejams no https://datnes.latvijasbanka.lv/papers/WP\_1-2023.pdf [↑](#footnote-ref-5)
6. Mājsaimniecības rīcība esošo ienākumu veido visu veido ienākumi (arī pensijas un pabalsti), tāpēc minimālās algas palielinājuma vidēja ietekme uz rīcība esošo ienākumu ir mazākā nekā uz algu ienākumiem. [↑](#footnote-ref-6)
7. *Bodnāre, K., Fadejeva, L., Jordake, S., Malka, L., Paskaļova, D., Pesļakaite, J., Todorovoča-Jemeča, N., Tots, P., Višiņskis, R. (2017) “*[*Kā uzņēmumi pielāgojas minimālās algas kāpumam? Centrālās Eiropas un Austrumeiropas apsekojuma rezultāti*](https://www.bank.lv/images/stories/pielikumi/publikacijas/petijumi/p_4_2017_lv.pdf)*”. Pētījums 4/2017, Latvijas Banka. Pieejams no https://www.makroekonomika.lv/sites/default/files/2018-04/p\_4\_2017\_lv.pdf* [↑](#footnote-ref-7)